Izvajanje 66.a člena ZDDV-1

Pojasnilo DURS, št. 4230-4264/2011-1, 16. 5. 2011 

V nadaljevanju v zvezi z izvajanjem 66.a člena Zakona o davku na dodano vrednost – ZDDV-1 (Uradni list RS, št. 13/11 – UPB3 in 18/11) navajamo konkretne primere glede uveljavljanja odbitka DDV pri neplačanih računih.

Primer 1:
•	račun prejet 18. 3., valuta plačila 26. 3., 
•	nastanek zamude 27. 3.,
•	prvi krog pobota 15. 4.
Če davčni zavezanec neporavnano obveznost prijavi v prvi krog pobota, ima pravico do odbitka DDV v obračunu za mesec marec. 

Če davčni zavezanec neporavnane obveznosti ne prijavi v prvi krog pobota, pravice do odbitka DDV v davčnem obdobju marec nima, zato mora za navedeni mesec poročati o neuveljavljanju odbitka DDV. 

Primer 2: 

Enaka situacija kot v Primeru 1, vendar pa je obveznost poravnana 5. 4. 

Davčni zavezanec odbitek DDV v obračunu za marec lahko uveljavlja, ker je plačal pred izvedbo prvega kroga pobota, mu odbitka DDV ni treba popravljati.

Primer 3: 

Enaka situacija kot v Primeru 1, vendar je obveznost poravnana 20. 4. 

Če neporavnane obveznosti davčni zavezanec ne prijavi v prvi krog pobota, pravice do odbitka DDV nima, zato mora za mesec marec poročati o neuveljavljanju odbitka DDV. Ker je obveznost poravnal v mesecu aprilu po prvem krogu obveznega pobota, lahko odbitek DDV uveljavi v obračunu DDV za mesec april (povečanje odbitka DDV) in poda informacijo o povečanju odbitka DDV. 

Primer 4:
•	račun prejet 15. 6., valuta plačila 15. 7.,
•	nastanek zamude 16. 7., 
•	prvi krog pobota 12. 8.
Davčni zavezanec lahko uveljavlja odbitek DDV v junijskem obračunu. 

Če davčni zavezanec neporavnano obveznost prijavi v prvi krog pobota, mu odbitka DDV ni treba popravljati.

Če neporavnane obveznosti ne prijavi v prvi krog pobota, mora v julijskem obračunu odbitek DDV popravljati, saj je v tem davčnem obdobju nastala zamuda, in poročati o zmanjšanju odbitka DDV.

Primer 5: 

Enaka situacija kot v Primeru 4, vendar pa je obveznost poravnana 25. 8. 

Davčni zavezanec lahko uveljavlja odbitek DDV v junijskem obračunu.

Če davčni zavezanec neporavnane obveznosti ne prijavi v prvi krog pobota, mora v julijskem obračunu popravljati odbitek DDV in podati informacijo o zmanjšanju odbitka DDV. V obračunu za avgust lahko poveča odbitek DDV in poda informacijo o povečanju odbitka DDV.

Primer 6:
•	račun prejet 20. 3., valuta plačila 30. 3.,
•	nastanek zamude 31. 3.,
•	plačilo 15. 4. 
Davčni zavezanec lahko uveljavlja odbitek DDV v obračunu za mesec marec. Ker je plačal pred izvedbo prvega kroga obveznega večstranskega pobota, mu odbitka DDV ni treba popravljati.

Primer 7:
•	račun prejet 31. 3., valuta plačila 8. 4.,
•	nastanek zamude 9. 4., 
•	obveznost ni prijavljena v prvi krog pobota (15. 4.), plačilo 18. 4.
Davčni zavezanec lahko uveljavlja odbitek DDV v obračunu za marec. Ker je bila obveznost poravnana v istem davčnem obdobju, kot je nastala zamuda, mu odbitka DDV ni treba popravljati, zato mu tudi ni treba podati informacije.

Primer 8:
•	račun prejet 6. 6., valuta plačila 6. 7.,
•	nastanek zamude 7. 7.,
•	prvi krog pobota 8. 7., obveznost ni prijavljena v prvi krog pobota (8. 7.), plačilo 3. 8.
Davčni zavezanec lahko uveljavlja odbitek DDV v obračunu za mesec junij. 

Če davčni zavezanec neporavnano obveznost ni prijavil v prvi krog pobota, mora v julijskem obračunu popravljati odbitek DDV in poročati o zmanjšanju odbitka DDV. Ker je obveznost poravnana v mesecu avgustu, lahko odbitek DDV uveljavi v obračunu DDV za mesec avgust in poda informacijo o povečanju odbitka DDV. 

To pojasnilo je usklajeno z Ministrstvom za finance.